Hånd i hånd stod op mod 1.500 mennesker lørdag eftermiddag i en fredsring rundt om moskéen på Dortheavej i Københavns nordvestkvarter.

Unge og gamle, kvinder og mænd og på tværs af religiøse tilhørsforhold, etnicitet og politiske holdninger var de mange mennesker samlet som en reaktion på brandattentatet mod Islamisk Trossamfund på netop Dorthevej for knap en uge siden og for at vise deres modstand mod had og frygt.

»Efter brandattentatet har vi set utallige reaktioner, som bifalder handlingen og opfordrer til flere af slagsen. Disse opfordringer og bifald er heldigvis en dråbe i havet af de mange støttende erklæringer, det muslimske samfund har fået. Dog viser de et billede af det voksende had og islamofobi i vores samfund - et had som ødelægger den sammenhængskraft, vi arbejder så hårdt på at bevare og udbrede,« skriver initiativtagerne på begivenhedens facebookgruppe.

Og alt forløb stille og roligt, lyder meldingen fra Københavns Politi:

»Da der var flest, var der cirka 1.500 mennesker. Da det begyndte klokken 15, var der cirka 300 mennesker, og så steg antallet stødt frem mod klokken 16, da det sluttede,« siger vagtchef Jens Kristiansen.

»Vi var selvfølgelig til stede og holdt øje med det hele, men det var en fredelig demonstration, og der var slet ingenting,« tilføjer han.

I marts dannede over 1.000 mennesker ligeledes en fredsring i København, den gang rundt om den jødiske synagoge i Krystalgade for at mindes ofrene for terrorangrebet i februar, hvor den ene af de dræbte var den jødiske vagt Dan Uzan.